khistorydata/jeongjo-sjw-relations huggingface dataset:
정조 11년
傳于南鶴聞曰守令辭朝有命在外及未肅拜臺諫許遞今日政以在京無故人差出待開門牌招使之署經
정조 11년
南鶴聞以弘文館言啓曰修撰尹光普謂有情勢副修撰韓用龜連呈辭單俱不行公竝卽牌招察任何如傳曰允
정조 11년
以修撰尹光普副修撰韓用龜牌不進罷職傳旨傳于洪仁浩曰許遞今日政差出
정조 11년
有政吏批判書李𡊠參判金文淳參議李集斗同副承旨南鶴聞進以鄭民始爲弘文提學李景魯爲金城縣令再政以沈晉賢爲修撰尹羽烈爲副修撰三政以李書九爲掌令權儐爲正言四政以洪克浩爲持平五政以尹師國爲大司成宋煥德爲正言
정조 11년
以正言韓商新望筒傳于曺允大曰勿施更爲擬入
정조 11년
曺允大啓曰內入馬牌實數更爲修正以入事命下矣問于尙瑞院則推字一馬牌宇字二馬牌査考置簿初不以還下載錄披覓院內終未推得云莫重馬牌不謹典守致有此無前之事揆以法意誠極駭然當該尙瑞院官員所當重勘而本院請推之外無他可施之罰何以爲之敢稟傳曰都承旨旣兼尙瑞院當該郞官査出然後指名論罪可也
정조 11년
南鶴聞啓曰初六日毓祥宮酌獻禮祭文當爲製進藝文提學徐有隣卽爲牌招何如傳曰允
정조 11년
以濟州牧使狀啓大靜縣監洪繼善公廨修繕論賞事傳于南鶴聞曰觀於狀辭可知其實績加資事回諭
정조 11년
以朴仁榮囚單子傳于洪仁浩曰保放
정조 11년
以金重得囚單子傳于南鶴聞曰付過放送後草記
정조 11년
南鶴聞以禮曹言啓曰今十一月初六日毓祥宮酌獻禮親行時自上當有散致齋之禮而正日只隔二日散齋則勢未及依例磨鍊殿下自今日散齋一日於別殿致齋一日於正殿凡散齋有司不啓刑殺文書致齋唯啓享事諸享官及近侍之官應從升者竝散齋一日於正寢致齋一日於本司陪享百官諸衛之屬各於本司淸齋一宿事知委何如傳曰允
정조 11년
南鶴聞以兵曹言啓曰今夜初更三點五次之錚只打二次而預呼四點仍誤傳打事極驚駭査問其委折則自漏局初旣誤呼以至於次次誤傳究其罪狀不可置而不論入直禁漏官令該曹從重嚴勘分更東所衛將則漏局旣在該所字內當其發巡之際聞其誤打不能申飭而釐正亦不可無罪令該府拿問處之漏局下隷竝移送秋曹各別科治何如傳曰更漏雖關於漏局誤打旣在於項傳衛將待用棍自本曹決棍懲勵初更誤打以致人定之遲滯已極駭然況昨日卽莫重享日也四更傳漏又誤打於差備此亦漏官衛將之罪乎本曹入直郞廳卽兼史出入之人小心宜倍他人而如此長夜鼾睡爲事所爲萬萬無據該郞官拿入捧供四更誤打聞是別監所管云當該司謁待用棍決棍可也
정조 11년
南鶴聞以賑恤廳言啓曰依下敎濟州進上領來人李光普等七名回糧米各三斗式依例分給之意敢啓傳曰知道
정조 11년
曺允大以義禁府言啓曰時囚罪人金重得付過放送後草記事命下矣金重得付過放送之意敢啓傳曰知道
정조 11년
洪仁浩以義禁府言啓曰慶尙監司金光默狀啓據刑曹粘目內豐基前郡守李仁默李光沂姜柱河丁範祖崔夢嵒李漢一李大永等移本府處之事允下矣崔夢嵒李漢一李大永今方待命卽爲拿囚而姜柱河以永宗僉使時在任所依例發遣府書吏交代後拿來李光沂時在京畿水原地丁範祖時在原春道原州地云發遣府書吏竝拿來李仁默已爲身故勿論何如傳曰有職人本職改差保放人及無職人待用刑更爲草記拿囚可也
정조 11년
丁未十一月初四日辰時上御誠正閣同副承旨與下直守令入侍時同副承旨南鶴聞假注書趙台榮記事官李相璜金祖淳公州判官李白圭以次進伏訖上曰守令進前白圭進伏上下詢職姓名白圭仰奏訖上曰爾經幾邑乎白圭曰曾經六邑矣上曰本邑是營下劇任下去善爲也命鶴聞宣諭訖命白圭先退命書傳敎曰吏判事多未妥矣每於政牌必費半日承牌況昨日飭敎何如則今又如此極爲駭然吏曹判書李𡊠爲先從重推考上曰有司堂上入侍出榻敎賤臣承命出與有司堂上李在簡徐有隣李秉模偕入進伏上曰右承旨漢城判尹入侍賤臣承命出傳右承旨尹行元漢城判尹李文源進伏上曰弘化門外古有待漏廳各司朝房而今則盡爲閭家所占自弘化門北至逌瞻門外連建三營門朝房自南以下設置各司朝房好矣文源曰聖敎誠好矣而通化門以上閭家今爲二十餘矣有隣曰待漏廳各司朝房之在於弘化門外臣亦知之矣上曰今予更思陞戶軍家給材改建事涉無義自訓局創置朝房甚便好至於摠府本甚殘弊有難營建而若置朝房則愈好矣大抵含春苑弘化門之間豈有人家之可居而近來便爲謬弊有此冒占之擧今若設置朝房以成禁標則閭家更不得冒入矣有隣曰聖敎然矣上曰以昌德宮言之金虎門外無各司朝房故大臣卿宰乘軺而直抵金虎門前皆下之是故軒軺之杠半入於金虎門閾云今於大臣家門卿宰之軺不得乘入而至於闕門如是爲之事極如何矣古則爲朝官者必以敦化門出入且以留門啓辭觀之丹鳳曜金之門亦爲出入近者自金虎門出入卽新創之謬例也今若以敦化門竝令出入則爲老宰相者皆爲難耶有隣曰別無爲難矣上敎文源曰弘化門外朝房設置之役任卿爲之筵退後出自通化門看審形止可也上曰守禦使持兵學指南入侍出榻敎賤臣承命出與守禦使金鍾秀偕入進伏上曰兵學指南入之鶴聞跪進之上進覽訖敎曰自守禦廳開板印出可也鍾秀曰當依此爲之矣上曰序文卿當書之卿之職銜甚華美矣鍾秀曰臣之所帶文任實爲可悶大提學卽不行公則見叨之職又何承膺乎是故不得肅謝已至三朔下情不勝悚悶亟賜體諒是所望矣上曰卿言似然矣命書傳敎曰未肅拜提學許遞上敎有隣等曰戶郞抄錄件持來乎在簡曰姑未盡抄故不得持入矣上曰今召卿等爲是也抄出後先以草本入之可也有隣曰抄出後來待政院乎上曰可矣上曰兵曹參知入侍賤臣承命出與兵曹參知柳誼偕入進伏上曰昨夜傳漏之誤打果何故也誼曰査問於郞廳處則以爲自漏局誤打以至誤傳云矣上曰聞郞廳時在鼾睡不省誤打云事極痛駭矣命書傳敎曰計劃當前講製之役職務相妨抄啓文臣中時帶館職人許遞前望單子入之待下批牌招察任命退諸臣以次退出
정조 11년
丁未十一月初四日巳時上御重熙堂戶房承旨入侍時左承旨趙衍德記事官金孝建尹行任金祖淳以次進伏訖上曰政官牌招開政衍德曰今日濟州人民勞問時本州儒生金錫鑑以爲今年卽渠父胤胄回榜之年將校金錫興又以爲今年渠父繼鏡回榜之年而該牧使狀啓中路遺失只持紅牌上來云故敢此仰達矣上曰聞極稀貴今日政竝加資下批令禮曹造給花牌仍使該牧使優給宴需以侑之以示朝家尊高年之意可也命退諸臣以次退出
정조 11년
丁未十一月初四日巳時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰大司成望還給以新通人擬入事分付賤臣承命出傳上曰玉堂金履成牌去來知入賤臣承命出回奏曰牌不進云矣上曰大司成望催促持來賤臣承命出回奏曰政廳方入啓辭承批後始可擬入云矣上曰以允字頒布卽爲擬入事分付賤臣承命出傳衍德曰濟州民人今方待令何以爲之乎上曰承旨坐於延英門招問年事與疾苦襦衣回糧自戶曹宣惠廳分給事分付上曰新除授大司成方帶摠管本職許遞今日政差出待下批牌招察任出榻敎命退承史以次退出
정조 11년
丁未十一月初四日申時上御重熙堂軍士房承旨入侍時左副承旨曺允大假注書趙台榮記事官李相璜金祖淳以次進伏訖上命書傳敎曰連歲親享出於仰體追述之意今豈可闕爲初六日當行毓祥宮酌獻禮以此分付又命書傳敎曰再明日酌獻禮香祝詣齋室親押以此分付又命書傳敎曰再明日動駕副輦置之挾輦軍以金虎門入直軍百名爲之槍劍軍則三十名禁軍則入直一番先後廂軍則建陽弘化門軍各八十名外各營入直步軍及入直訓局馬兵訓將率領隨駕標下軍亦以各營入直率領留陣置之事分付命退承史以次退出
정조 11년
兼都承旨沈豐之藥院直左承旨趙衍德齋宿右承旨尹行元齋宿左副承旨曺允大齋直右副承旨洪仁浩齋宿同副承旨南鶴聞齋直注書金孝建病一員未差假注書李貞運藥院直趙台榮齋直事變假注書張錫胤仕
정조 11년
沈豐之啓曰明日動駕相値視事頉稟之意敢啓傳曰知道
정조 11년
洪仁浩啓曰明日大駕詣毓祥宮入齋室後王大妃殿惠慶宮問安何承旨進去乎敢稟傳曰同副承旨進去
정조 11년
以修撰金履成再牌不進罷職傳旨傳于曺允大曰如是屢違殊非向日金遇國處分傳敎中昭晣之意分義所在焉敢若是高敞縣監除授當日辭朝時任縣監遞付京職
정조 11년
傳于洪仁浩曰右副承旨與高敞縣監入侍
정조 11년
傳于尹行元曰政官牌招開政
정조 11년
以摠府守宮望筒傳于洪仁浩曰懸頉都摠管許遞今日政差出
정조 11년
有政吏批判書李押參判金文淳參議李集斗右承旨尹行元進以柳匡天爲掌令李尙榮爲工曹正郞
정조 11년
兵批判書鄭昌順進參判黃昇源病參議宋鍈入直進參知柳誼病左副承旨曺允大進以李柱國爲都摠管崔爲曹司衛將李尙履爲五衛將朴光迪爲宣傳官梁塤爲加德僉使副護軍李彦熙李翼純李宗燮副司直洪秉纘曺霖副司果尹光普韓用龜金鎔李益運
정조 11년
尹行元以吏批言啓曰大靜縣監洪繼善加資事命下矣雖已資窮未經準職何以爲之敢稟營將窠今日政備擬其代以善治守令中亦令今日政擇差下送
정조 11년
兵批再政以洪繼善爲大丘營將
정조 11년
吏批再政以張漢喆爲大靜縣監
정조 11년
三政以丁載運爲歙谷縣監
정조 11년
尹行元啓曰今日臣等伏奉生大口魚賜送之命卽爲推覓則謂無所儲終不出給莫重賜送之物有此稽滯事極駭然當該次知中官所當重勘而本院請推之外無他可施之罰何以爲之敢稟傳曰當該中官方得賢難免偸食之罪當査實嚴處矣
정조 11년
沈豐之啓曰因本院啓辭批旨都承旨旣兼尙瑞院當該郞官査出然後指名論罪可也事命下矣査考該院置簿冊子則推字一馬牌壬寅十月二十九日內入宇字二馬牌甲辰八月初六日內入而還下日字初不載錄致有此無前之事揆以法意誠極駭然壬寅十月當該尙瑞院官院許霔沈公著甲辰八月當該尙瑞院官員尹㝡遠南義老所當重勘而本院請推之外無他可施之罰何以爲之乎敢稟傳曰內入時當該何關於閪失之時似此査啓前所未見卿等推考下屬等待用刑各別嚴査更爲指名論啓
정조 11년
以禁衛營屛門把守單子傳于曺允大曰把守軍以明日出番軍擧行將亦以明日出入番騎士定送日寒如此故旣欲除弊有入直軍隨駕之命則把守將卒之如是磨鍊卿何儱侗乎推考依此判付擧行可也
정조 11년
以御營廳屛門把守單子傳于曺允大曰依禁營單子判付擧行可也
정조 11년
曺允大以訓鍊都監言啓曰明日動駕時金虎門軍旣命出用於挾輦以弘化門入直軍十名代把事分付事傳敎矣弘化門入直軍十名除出把摠哨官率領守直還宮後還入本處而待標信擧行之意敢啓傳曰知道
정조 11년
領議政金致仁箚曰伏以臣本病呻吟之中又添外感頭疼惡寒多日未解左手戰掉係是風祟而發且旬望矣危兆疊出蔘藥罔及臣亦末如之何也日次賓對未免緣臣而頉稟明日動駕有命小大奔走而臣獨宛轉床席無望蠢動虧分廢禮爲罪滋大兢惶之極惟竢重勘伏乞聖明亟降威罰俾具僚知警焉取進止答曰省箚具悉卿懇日寒如此未參何傷卿須安心勿辭愼節之尙未差可極用慮念亦須加意愼攝竢間視事仍傳曰此批答遣史官傳諭
정조 11년
持平曺霖疏曰伏以臣以至愚極陋之姿加八耋昏耗之年志業荒頹行義蔑聞宜編民伍畢義田間而濫膺薦拔屢霑鴻私駭惶震懼汗浹頂趾每懷懍慄恭俟常刑不惟不加之罪持憲之命再降於五朔之內驚惶戰掉隕越于下董仲舒之言曰量材而授官錄德而定位況今皇天警告上下懍然固宜惟官惟其人日進忠言以盡恐修之道而豈可授官而不量其材授任而不以其德如臣庸愚決知其不可而得預於風憲重地有駭瞻聆有損國體乎且臣猥與諸人同辭徵命而其情實則有所大相不同者今臣犬馬之齒乃七十有七禮經休致旣經七八年之久衰朽迷錯只存軀殻其何以致匪躬而效夙夜哉憂愛之忱雖切而旣不得仰裨萬一葵藿之誠冞深而亦無以陳力就列受國厚恩圖報無地敢陳瞽說冀蒙察納此所謂雖在畎畝猶不忘君惓惓之義也伏願聖明少垂察焉蓋人者天地之心也人之於天猶人之有心也心安則體安體安則血脈順軌心不安則體不安體不安則血脈不能順軌人心陷溺私慾橫流乖氣亂常陰盛陽衰其何能順軌且安燕及皇天哉天人之際甚可畏也臣竊惟遠以天下萬事近以一人之心善惡之分皆天理人慾之貞勝者也天理有一分之明則人慾有一分之減人慾有一分之肆則天理有一分之揜其勢相勝間不容髪聖人則天理渾然無纖毫私慾從容中道與天地合其德賢人則不遠而復無祗于悔舜跖之分由玆而始百姓蚩蠢不知義以裁之禮以節之任情縱慾放僻奸邪無所不爲不恥不仁不畏不義不見利不勸不威不懲此大舜所以執其兩端用其中於民而易繫所謂天下之動貞夫一者也聖君哲辟之道之以德齊之以禮理財正辭禁民爲非者皆所以因民之所固有者使之保守天理檢防人慾化民成俗者也外是而能治天下者未之有也今之俗士必曰三代之法不可行之於今之世矣仁義之說世儒之常談死法不可施之於今之世矣世已衰矣俗已壞矣雖有善者亦無如之何矣此說之害於治道甚於洪水猛獸而實有閔馬父之憂矣臣獨以爲過矣上之人苟能行仁義勵廉恥則其化民成俗如置郵而驛傳指日可期夫醫國者如醫人之病先知其受病之源投之以對症之劑而後庶可收效臣竊觀今者受病之源實在於人慾肆行天理晦塞衆弊群瘼皆莫不由玆而生朝廷之傾軋選人之循私貪冒之成風賄賂之公行皆出於利慾之私心而無仁義之良心也失其良心廉恥都喪昔日之賈豎市童之羞愧不能行者今之讀書士大夫公行無恥以至卿里黎庶惟利是趨失其天性五敎不明百事乖盭侮長陵上壞風亂俗無一人安其本分者天下無義民八路無善俗上下淊淊孶孶爲利無親上死長之心有不奪不饜之慾孟子之何必曰利大學之國不以利爲利以義爲利者政謂此也臣雖無狀不敢以阿諛之言輒陳於君父之前以取媚悅臣實感我殿下聰明睿智文理密察聖學淵深無所不通好生之德洽于民心此眞祈永之會有爲之秋庶可見都兪之風熙皞之治而目今朝著之上上下之情不能交泰無誠信事君敢言直諫者爲政且無以公滅私民其允懷者生民之困悴日甚顚連無告爲官長者仇視邦本不知恤焉民無恒心狃於姦究敗常亂俗日漸有加人無禮讓鬪狠好利天理日以益晦人慾日以益肆玆曷故焉臣跧伏草野見識不逮未知施措之際或失其宜而然耶位育之工猶有所未盡善而然耶雖有仁心苟不誠信則治未著效民不服矣不究其本徒治其未則雖加刑辟俗習難回以殿下之聖明誠使少知治體者得佐下風明天理正人心則其於治國家何有禮義廉恥國之四維其法似疏而實密似迃而實要自三代以來捨是而能治天下者未之有也後世徒知習聞其說不知爲貴而且不能深繹其意易而忽之天下之治日常少者其以此乎孔子曰擧直錯諸枉能使枉者直今殿下得一行仁由義至公無私之人任而勿貳漸摩仁義則昔之不恥不畏者庶可畏且恥而歸我仁矣且不必罪貪虐讓不公而進用淳謹廉直者擢而陞之則昔之貪冒不公者庶可有廉隅從風而變矣苟使一國之人能知先義後利艮止其所則國庶幾焉然而九經章曰取人以身修身以道修道以仁仁者在天地則坱然生物之心在人則溫然愛人利物之心衆善之源百行之本此孔門所以汲汲於求仁其言有曰克己復禮克去己私復乎天理則此心之體無不在而此心之用無不行也其所以行之者一也一者誠也此所謂正心以正朝廷正朝廷以正百官正百官以正萬民者也是故君心一正誠意藹然則朝廷之上情誼交孚知無不言嘉謨美猷日陳於前都兪吁咈朝廷正矣朝廷一正忠君愛民至公無私則民各安其分願萬民正矣可以致和弭災矣惟聖明留意焉其或一失其實不得其正則治欠綜核可不愼乎易曰負且乘致寇至聖人釋之以慢藏力小而任重聖人戒之以形渥是知上之處下不可以浮其實下之受任不可以踰其分臣之昏愚陋劣自知甚明豈可僭竊淸班以貽朝廷之羞哉伏乞聖慈天地父母特賜矜諒鐫削臣職名以嚴公議以安私分千萬幸甚答曰省疏具悉爾懇言事極爲切實可資做治之方當體念矣爾在旌招之列敦召多年尙未見幡然之美何太浼浼第切歉歎爾須體予此意從近上來
정조 11년
丁未十一月初五日未時上御誠正閣同副承旨與下直守令入侍時同副承旨南鶴聞假注書趙台榮記事官李相璜金祖淳金城縣令李敬魯以次進伏訖上曰守令進前敬魯進伏上下詢職姓名敬魯叩奏上命奏七事敬魯仰奏訖命鶴聞宣諭訖命敬魯先退命書領相疏批持平曺霖疏批訖上曰政事望筒催促賤臣承命出傳上曰濟州判官瓜滿與否知來賤臣承命出回奏曰已瓜滿云矣上曰濟州判官今日政差出事分付賤臣承命出傳上命書傳敎曰銓官事極爲駭然吏曹判書李𡊠從重推考參政銓官竝推考又命書傳敎曰明日動駕時金虎門軍旣命出用於挾輦以弘化門入直軍十名代把事分付命退承史以次退出
정조 11년
丁未十一月初五日申時上御重熙堂承旨入侍時左承旨趙衍德記事官金孝建尹行任金祖淳檢校直閣徐鼎修以次進伏訖上命書榻敎曰新除授大司成牌招察任命退諸臣以次退出
정조 11년
丁未十一月初五日二更上御重熙堂右副承旨與高敞縣監入侍時右副承旨洪仁浩假注書趙台榮記事官李相璜金祖淳高敞縣監金履成以次進伏訖上曰守令進前履成進伏上曰向來事不足提說而早晩僨敗予亦知之矣今此外補卽是滌瑕之意爾其下去惕念爲之可也何當發行耶履成曰明欲發程矣上曰爾旣爲都廳郞廳春初似卽還來矣命履成先退命書傳敎曰明日出宮門路以協陽門爲之命退承史以次退出
정조 11년
兼都承旨沈豐之藥院直左承旨趙衍德坐右承旨尹行元坐左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
大駕詣毓祥宮入齋室後內閣政院玉堂藥房口傳問安答曰知道
정조 11년
酌獻禮罷後仍詣延祜宮行禮罷後還入齋室內閣政院玉堂藥房朝廷二品以上六曹兩司長官口傳問安答曰知道
정조 11년
大駕詣義烈宮行禮罷後內閣政院玉堂藥房口傳問安答曰知道
정조 11년
曺允大啓曰司僕內乘來言捲簾毛帳取稟傳曰捲三面
정조 11년
傳于南鶴聞曰今日動賀時陣上各營皆不用棍手劊手云未知謬例之創自何時事之無義孰甚於是軍行自有定制宜不敢擅刪且以過愼之意除之云爾則除劊手則何不去貫耳箭除棍手則又何不去弓銃鎗刀等屬乎後弊所關不可無飭令該曹明日査問委折草記各該將臣從重推考
정조 11년
備忘記趙判府事家遣御醫看病
정조 11년
以水原府使李祖源城堞軍器公廨修補狀啓傳于曺允大曰柳殷鉉之效勞曾因前府使尹行元言已聞之揆以常格宜有賞典外此其人極可意且是宣廳主人之孫而至今沈屈無勢之致堂上宣傳官待窠調用其餘令該曹依例稟處
정조 11년
以引儀任希澤任藗拿處傳旨傳于南鶴聞曰分揀
정조 11년
以李東植金錫福金胤張囚單子傳于南鶴聞曰保放
정조 11년
南鶴聞以弘文館言啓曰新除授修撰沈晉賢副修撰尹羽烈竝卽牌招察任何如傳曰允
정조 11년
以修撰沈晉賢副修撰尹羽烈牌不進罷職傳旨傳于南鶴聞曰只推
정조 11년
曺允大以訓鍊都監言啓曰今十一月初六日毓祥宮擧動時因兵曹節目南營馬兵五十名廣智營步軍五十名北營標下軍四十名各留五名弘化門軍八十名竝除出赴陣還宮後還爲入直而待標信擧行之意敢啓傳曰知道
정조 11년
南鶴聞以義禁府言啓曰明日擧動時本府都事當爲備員都事丁載運遷轉之代令該曹口傳差出以爲分排之地何如傳曰允
정조 11년
吏曹口傳政事以鄭東保爲禁府都事
정조 11년
洪仁浩以刑曹言啓曰今日動駕時猥濫擊錚罪人氷契貢人狀頭張聖民依下敎爲先嚴囚之意敢啓傳曰街路煩訴之狀至登筵席則又焉敢駕前煩籲此則大關民習照律放送後草記此外擊錚人今日捧供
정조 11년
洪仁浩以刑曹言啓曰因猥濫擊錚人張聖民嚴囚草記街路煩訴之狀至登筵席則又焉敢駕前煩籲此則大關民習照律放送後草記事命下矣取考律文則大典通編訴寃條有曰事係微細可呈該司而冒濫上言事理重者依上書詐不以實律論大明律對制上書詐不以實條有曰凡奏事上書詐不以實者杖一百徒三年罪人張聖民敢以氷稧復設等語冒濫煩籲不可不嚴勘依此律杖一百徒三年照律黃海道豐川府定配所卽爲押送而杖則待用刑令配所官擧行之意分付道臣何如傳曰編配夥然可悶照律放送可也
정조 11년
洪仁浩以刑曹言啓曰今日動駕時全羅道羅州居良人朴明道擊錚於衛外故取考其原情則以爲渠等義烈宮田畓耕食資生而道掌之侵虐不一其端者原道掌安昭不爲下來替送差人致有科外不法之事而舍音朴太福隨事斗護作人互相依賴矣差人締結奸民受其賄賂以年少之漢差出舍音專事刻薄故許多作人將未免流離之境或使安昭親自下來或以朴太福還差舍音以除民弊云矣近來民習狡詐乃敢以此等至猥屑至微細之事無難瀆擾致煩天聽揆以紀綱萬萬痛惡原情勿施其罪狀自臣曹照法嚴勘何如傳曰允
정조 11년
南鶴聞以義禁府言啓曰今月初一日所下傳敎內李德鉉保放畢修正後草記事命下矣李德鉉所修日記今日畢修正云矣敢啓傳曰放送
정조 11년
毓祥宮酌獻禮祭報府贊禮禮曹判書金履素典祀官奉常寺正崔烜宮闈令尙膳金明佐執禮直閣鄭大容執尊副應校鄭萬始大祝待敎尹行任盥洗位兵曹佐郞李益洙爵洗位禮曹正郞李重贊者引儀任藗任希澤謁者兼引儀鄭桓李持淳贊引假引儀金在儉李孝達祭監監察柳李東野
정조 11년
判府事李福源箚曰伏以禮成獻酌孝光述先寒朝夙駕回鑾萬安欣忭之忱小大惟均臣於日前重患寒感兼以牙頰之間風熱肆毒半面浮腫痛氣連鬢廢盥巾却飮啖委頓呻楚今已六七日矣戶庭之內亦難蠢動陪扈之列竟未進參誠禮虧缺惶恐無地猥陳短箚仰瀆崇聽伏乞亟降威罰以安私心焉取進止答曰省箚具悉卿懇未參何傷卿須安心勿辭益加善攝仍傳曰此批答遣史官傳諭于李判府事
정조 11년
丁未十一月初六日辰時上詣毓祥宮酌獻禮入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純二直提學李秉模檢校直閣徐鼎修直閣鄭大容待敎尹行任以次隨駕上具翼善冠衮龍袍乘輿出協陽門降輿乘輦藥房都提調洪樂性進前奏曰日氣過冷早朝勞動不勝悶慮矣聖體若何上曰一樣矣卿則留在本院可也駕出敦化門至鍾樓前路民人等當衛外上言上命進覽訖敎曰禁府都事召入賤臣承命出傳禁府都事洪大淵進前上曰氷丁事向於次對已有處分則如渠小民焉敢更訴無嚴莫甚狀頭人押送秋曹爲先嚴囚以懲民習大淵承命而退駕詣本宮洞口命書傳敎曰影幀奉安閣展拜時百官依例行禮事分付駕詣毓祥宮大門外上降輦乘輿入齋室親押訖就板位行再拜禮詣廟內奉審訖降復位行再拜禮復詣神位前三上香執酌獻酌訖降復位行再拜禮通禮跪告禮畢上出西挾門詣影幀閣就板位行四拜禮還御齋室上曰延祜宮行禮時百官行禮依例爲之義烈宮行禮時百官先就班列出榻敎少頃上乘輿出東挾門詣延祜宮就板位行再拜禮詣廟內奉審訖乘輿詣義烈宮上曰只閣臣承史隨駕事分付賤臣承命出傳駕入宮門降輿就板位行再拜禮詣廟內敎曰贊儀引儀何不隨入耶孝建承命出召入上曰當該引儀事過後拿處出榻敎上詣神位前三上香執酌獻酌訖降復位行再拜禮詣齋室還宮時至上乘輿出宮大門詣毓祥宮大門外降輿乘輦進發詣敦化門外命宣傳官持標信解嚴駕入敦化門詣協陽門降輦乘輿洪樂性進前奏曰歷拜諸宮聖孝克伸而日寒稍嚴聖體若何上曰一樣矣駕入宣化門還內諸臣以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
有政吏批判書李𡊠參判金文淳進參議李集斗式暇同副承旨南鶴聞進以沈興永爲修撰李趾源爲刑曹佐郞
정조 11년
兵批判書鄭昌順病參判黃昇源病參議宋鍈病參知柳誼入直進右副承旨洪仁浩進副司果申偗
정조 11년
以大司成尹師國牌不進推考傳旨傳于洪仁浩曰更爲牌招
정조 11년
以慶尙監司狀啓淸河縣民家失火事傳于趙衍德曰當寒失火極爲矜惻令道臣拔例各別顧恤斫給材木畢奠接後形止狀聞事回諭
정조 11년
尹行元以弘文館言啓曰本館下番副修撰臣趙鎭宅以御營廳從事官今日本營上下坐起時晝仕出去之意敢啓傳曰知道
정조 11년
曺允大以兵曹言啓曰昨日更漏誤打草記批旨內更漏雖關於漏局誤打旣在於項傳衛將待用棍自本曹決棍懲礪初更誤打以致人定之遲滯已極駭然況昨日卽莫重享日也四更傳漏又誤打於差備傳此亦漏官衛將之罪乎本曹入直郞廳卽兼史出入之人小心宜倍他人而如此長夜鼾睡爲事所爲萬萬無據該郞官拿入捧供四更誤打聞是別監所關云當該司謁待用棍決棍可也事命下矣依傳敎入直郞廳李宗烈拿入査問則所告內以爲矣身待罪騎曹供職無狀莫重傳漏不能申飭初更誤打人定遲滯已是矣身罔赦之罪長夜就睡四更誤打矇未覺察又添矣身罔赦之罪惶恐遲晩云矣敢啓傳曰知道
정조 11년
曺允大以兵曹言啓曰傳曰今日動駕時陣上各營皆不用棍手劊手云未知謬例之創自何時事之無義孰甚於是軍行自有定制宜不敢擅刪且以過愼之意除之云爾則除劊手則何不去貫耳箭除棍手則又何不去弓銃鎗刀等屬乎後弊所關不可無飭令該曹明日査問委折草記各該將臣從重推考事命下矣昨日動駕時陣上不用劊手棍手委折依傳敎査問於各營則訓局將校所告內大將以爲當此停刑之時劊手係是凶器固不可如例擺立至於棍手旣不用棍不必待令云故雖無前例姑爲撤去且念前排不過大將威儀有異軍中定制愚迷之見只出於過愼之意自歸於擅刪之科云龍虎營則本無劊手只有棍手而亦隨訓局不爲排立云禁御兩營竝皆領付訓局旣無主將號令別無更爲査問之事而本兵旣主統領別將又是管下而事係軍制有關後弊旣不能董飭終未免效尤傳敎査問之下亦不勝惶恐之意敢啓傳曰若言不屑之具則劊刀之無用豈比屢用之耳箭乎若言前排不關於軍制則巡視旗令旗去鎗刃亦可也大抵兵者都是凶器凶器之中豈有區別訓長分疏之說徒覺其迃回此後軍制勿出別意思事申飭各營可也
정조 11년
曺允大以兵曹言啓曰僉知中樞府事金蓍耉病歸鄕廬末由上來所帶本職卽賜啓遞云西樞雖是閑局不可一向虛帶今姑改差何如傳曰允
정조 11년
丁未十一月初七日午時上御重熙堂左承旨入侍時左承旨趙衍德記事官金孝建李相璜金祖淳原任直閣徐龍輔以次進伏訖上命書榻敎曰大司成尹師國牌招又命書傳敎曰政官牌招開政命退諸臣以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
以禮曹王大妃殿誕日陳賀節目傳于沈豐之曰旣承慈敎陳賀權停以進表裏擧行事知委
정조 11년
判義禁前望單子入之金鍾正落點
정조 11년
李翊臣書啓臣承命馳往于東部興仁門外崇新坊契判中樞府事趙璥所住處病症看審則脈度浮數肌膚微熱素患痰火挾感添劇嘔逆之症晝夜不止寢啖俱廢神氣昏綴症雖挾虛外氣未解餘熱升降補瀉兩難用藥之道不可不詳審姑觀數日用藥之意詮次啓達傳曰所當不離看病而爲便大臣心姑不下敎明日更往看病以啓
정조 11년
傳于沈豐之曰趙判府事家更遣御醫看病以來以日前書啓觀之以其症情參以命藥太不相當大臣之不服藥曾所聞之若以御醫所定之藥强服則決知其有害似此醫官其罪難恕初欲嚴處爲便大臣之心今姑參酌今番則以議藥廳醫官中看病以來
정조 11년
以平安監司狀啓謝恩正使迎候事狀啓閪失事傳于南鶴聞曰此是前所未聞之事後弊所關不可尋常看過令廟堂草記勘罪
정조 11년
南鶴聞以弘文館言啓曰新除授修撰沈興永時在京畿廣州地經筵入番事緊請斯速乘馹上來事下諭傳曰依啓
정조 11년
南鶴聞以兵曹言啓曰景福宮衛將田光沃身病猝重勢難供職呈狀乞遞輪番之任不可久曠改差何如傳曰允
정조 11년
洪仁浩以義禁府言啓曰慶尙監司金光默狀啓據刑曹粘目內龜山前僉使李東植金錫福李炡一柳瑞文金胤張等移本府處之事允下矣李東植金錫福金胤張等今方待命卽爲拿囚而李炡一下去京畿水原地柳瑞文下去黃海道信川地云依例發遣府書吏竝拿來何如傳曰待用刑時拿來
정조 11년
兵曹啓目粘水原府城堞修補時監董各人等宜有論賞之擧而係是干恩上裁何如判付啓依回啓施行爲旀張陽鎭段帖加成給爲良如敎
정조 11년
右議政兪彦鎬疏曰伏以臣怵惕辭陛跋涉在塗淸渭終南之戀自不覺其遲徊眷顧又況當八域騰祝之辰有萬里銜命之行祗自瞻望雲天寤寐耿結而已至若臨發之日所被優異之渥夐越尋常聳動瞻聆昔皇華四牡之詩卽聖帝明王所以達下情而侈使命雖在異代讀之者尙且咨嗟歆艶於上下相與之際如臣無似固不敢擬議於古人專對之能而幸際明時過沐洪造頂踵皆恩蹈赴是甘惟玆原隰驅馳之役不過筋力奔走之事而上煩聖念俯垂軫恤恩言鄭重寵錫便蕃德意洋溢眷遇殊絶將使後之視今者不啻如周雅所稱盛事則是奚特爲臣身之榮也哉雖然臣竊觀先王體下之政如彼其委曲周摯有願必得無物不遂則臣亦不能不以此仰望於天地父母之下夫以臣庸愚譾劣望實俱淺其於論道經邦之任初何嘗一毫髣髴而屢辭不獲因仍冒據倐已半載有餘矣伈俔尸素涓埃莫效疎謬顚錯醜拙畢露之自處與人之處臣直不過備員充位耳每一循省惶汗沾背惟思亟解重擔早還本分以圖不報之報而嚴畏囁嚅以訖于今乃者行邁漸遠京國渺然凡係朝政廟謨漠未與聞而猶且虛帶議政之銜遙涉冬春之序則向所謂備員充位者又將不免於瘝且曠焉其爲公私之俱妨事面之有損非細故也似此情實宜蒙體諒之恩敢於前後筵席略有陳暴而誠淺辭拙徒歸例讓徊徨悶蹙不知所出今則渡江之期隔以若干日字復申籲號宜及此時玆從縣道猥入文字仰瀆崇聽伏乞聖明推先王體下之政察微臣由中之懇亟命遞解臣所縻職名以重國體以安私分不勝大願答曰省疏具悉卿懇行斾漸遠益覺悵然所辭誠過矣仍佩往返中書故事不啻班班卿須安心勿辭仍傳曰此批答下送于平安監營附近邑守令中時帶兼史者使卽齎往傳諭後形止仍令兼史狀聞事下諭于該道監司處
정조 11년
平安監司李命植疏曰伏以臣頃陳賤疾危劇之狀冀蒙重寄遞解之恩及承批旨只許調理臣病枕驚聆惘然失圖噫臣之疾痛苟不甚於害事神精或可强於按務以臣荷恩之深受任之重豈敢急於便身狃於言私不思所以仰體之道哉顧臣病情去益沈篤時月漸久兆證疊出醫技亦殫形殻徒存夫人之所以運動一身酬應百爲者元氣也元氣之虛實堅脆專在於飮食滋補而臣一疾旣淹百味皆爽終日所噉食不過爲一溢米而此亦强而後進則尙何望其扶得胃土抵當客邪乎芤然一軀落在床褥家人子弟厪能認其誰某房闥咫尺猶難躬自照管如是而安能有可久之勢復起之望哉況玆西門鎻鑰事務繁氄甲兵錢穀簿書期會實有晷刻不可緩者雖在不病之時猶覺其酬接不暇部決爲勞今則三朔沈頓百事廢弛田報糴狀不免案上之堆委戎政試期便屬度外之抛置此豈按道之體分憂之責而民邑之疵病公私之狼狽有不勝言臣身罪戾雖不足恤其有關於國體民事非細故也目今産廳踰月邦慶指日此時煩籲一猶唐突而事勢所迫不容趑趄玆敢更申前懇洊瀆崇聽伏乞聖明細加諒察亟命遞臣職名俾莫重營務無至曠廢臣亦得以安意調治生入都門涵育聖澤不勝大願答曰省疏具悉近觀狀辭已悶之疏辭又如此瘝曠宜念依施
정조 11년
修撰沈晉賢疏曰伏以自天之休祥遄臻彌月之慶運伊邇攢手祈祝帀域攸同仍伏念臣四無墻壁之一疎賤耳偏荷庇覆之聖恩濫廁經幄之淸班人器相舛涯分太踰雖使臣工於謀身巧於涉世尙難望畏塗之利濟況以疏迃之質且欠容忍之性只知有必陳之義屢犯無得罪之戒自顧寡合人孰善恕果然大僚筵斥語意深緊至今追惟夢魂猶噩夫疑亂聰聽臣子之大罪也用意崎嶇小人之情態也爲人臣而冒此名將無以自立於天地之間是豈可容易加諸人者乎俯仰慙懣如不欲生噫彼宇鎭厚積負國之罪終作通天之逆今不須追理旣往之細節而若臣聯箚中所論槪指宇鎭平日心跡之黯黮也惟其背明向幽如鬼如蜮暗結於風牛不及之地自歸於龍蛇難化之域左右市恩揣摩漸巧於迷藏前後行政手脚盡露於欺騙則搢紳之所指目物情之所切齒蓋非一朝一夕之故而臣所歷擧而條陳者特其彰著之一二事而已苟以陰陽態色之不能到底說破責臣以模糊咎臣以巽軟臣當受以爲過乃以明的之事反加疑亂之目此則萬萬非始慮所及也逮夫天討斯行鬼魅莫遁締結匪類之罪眞贓畢綻顧瞻不逞之狀渠供自輸則當日臣箚之疑亂與不疑亂不待臣言已瞭然於公眼今何必更事覶縷也若臣之所自慙痛者則有之臣雖疲劣無足顧藉其職則論思也其事則討逆也今焉處論思之地討劇逆之罪而乃反誠信不孚於同朝言辭徒歸於觸忤箚擧一出呵責四至畢竟遭罹乃至汚衊身名而後已歷數前古果有如臣者否臣身狼狽猶不暇恤抑恐後之視臣者反以臣爲戒雖復有劇逆大憝反覆如宇鎭盤結如宇鎭化身幻跡亦如宇鎭者皆將反顧却步依違鶻突懼或陷疑亂之科而莫敢爲劈破之論矣是緣臣身一日之顚沛而啓世道無窮之憂也思之及此誠不覺顔騂而血熱及今補劓之道惟是絶意榮途屛跡朝端斂遠駴機之復至而已臣雖欲含恩怵義復踏舊跡適足以烖其身其於旣晦之義理難平之是非顧焉能以少補也哉中間收簪之恩非止一再而積違嚴召諒非獲已迺者玉署除命忽焉復降屛蟄而荷甄拔之恩違傲而靳引例之勘坑坎袵席未足儗其寵渥高天厚地恐無日於報答瞻望雲天有淚而已僨誤之地旣不可以復玷滓穢之蹤亦無路於更進玆敢冒死控籲於紸䌙之聽伏乞聖慈俯察肝膈之懇終垂生成之澤遞臣見叨之職勘臣瀆擾之罪仍命選部勿復檢擧以謝公議以靖私義不勝大願臣是懲於羹者一切世事固不宜復容唇舌而至於事關民隱則亦何必終默潭陽府還穀米代租還分時加數作米之數至於一千二百餘石之多臣果論列於向來書啓中又以亟令道臣査櫛歸正之意仰請矣近聞潭人之所傳則其所加分之租今將一例以米代捧云潭民之徒勞迎送依舊受弊誠甚可矜是豈爲民除害之意哉臣謂另飭道臣與新倅使之詳査釐正以爲潭民終始之惠也省疏具悉潭陽事誠有是也極可駭然若此則新倅何不論罪該道伯爲先從重推考使之詳査狀聞無或隱匿事令廟堂嚴飭上款辭職太涉煩屑矣
정조 11년
副修撰尹羽烈疏曰伏以臣庸姿陋識最居人下瀛館淸選本非夢寐之所到而感激恩命一再承膺私心愧懼若隕淵谷昨年夏間猥叨見職也適當藥院事停啓之日兩司先旣停之始乃通及於臣臣方在直依例謹悉矣及奉嚴敎之時兩司先爲胥命臣亦啓本中一人故不敢獨異隨衆俟勘蓋伊日事勢蒼黃震迫不得不然而擧措之顚倒則極矣其後李謙彬之疏乃以此事論斥三司諸臣不遺餘力人言雖出於未諒而臣罪自著於損體自是以後三司一步矢心自劃屢蒙除旨輒事違傲揆以義分實多惶蹙千萬不自意玉署新命又下此際湔拂之恩愈往愈摯臣手奉華誥惝怳感泣不覺涕淚之交頤歲月雖久情勢依舊何敢徒恃寵眷之便蕃不恤廉防之重傷而揚揚冒出有若無故者然哉玆敢略陳短章仰瀆宸嚴伏乞聖慈憐臣踪地之危臲察臣肝膈之至懇特許鐫削臣所帶職名仍命有司治臣逋慢之罪以謝人言以安微分焉臣旣不以館職自居則不宜拖及他說而前月洊雷之後聖心警惕修省之極至減常膳求助之敎屢勅臣工猗歟大聖人遇災敬天之德至矣盡矣凡在殿下之庭者孰不思對揚萬一消弭天災之道乎噫上天高遠雖不知某事爲某災之應而第念國家近年以來亂逆層生懲討不嚴義理漸晦彝倫將墜以下四字刀削王章不加當問而不問者有之旣問而旋宥者多焉宗社神人之憤無以少洩擧國含生之倫久懷冤鬱荏苒歲月殆若忘忽憂虞之方殷紀綱之不振適足以上干天和而方且雍容暇豫姑息玩愒搢紳閭巷之間奢侈日甚方伯守宰之職廉謹無聞財匱民窮京外同然至尊獨勞有識竊歎卽此而又豈不爲召災之一端乎伏願殿下惕然警省渙然奮發先以明天理正人心爲主復以立紀綱正風化爲務刑政得其宜治敎盡其方則轉災爲祥亶不外是惟殿下念哉省疏具悉當留意爾其勿辭察職
정조 11년
丁未十一月初八日辰時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上命書禮曹別單判付訖豐之曰伏未審日來中宮殿諸節若何上曰一樣平順而無他動靜今則太遲矣豐之曰閭巷間亦多有十一二月分娩之事今此踰朔甚是喜事矣上曰予亦聞有十一二月之産而今已遲緩差待冬至後順娩則好矣豐之曰至後順娩尤爲喜事矣上曰王大妃殿進御人蔘粟米飮自明日停止加減蔘橘茶十貼製入出榻敎豐之曰雖當監製之時臘藥諸種欲俟邦慶後製之矣上曰趙判府事家進去醫官誰也豐之曰方泰逈矣上曰聞其病狀參其命藥實是外題而以致添病云事極痛駭今此遣醫之意爲其差病而今反添病寧有如許道理醫官之不善擇送亦可怪矣昨有數兩蔘賫送之事而判府事初不服之云是甚可悶矣豐之曰此大臣常時操心太過雖某種藥不服云矣上曰今此賜蔘與他有異必爲煎服事傳之可也命退承史以次退出
정조 11년
丁未十一月初八日酉時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書箕伯疏批訖命書傳敎曰政官待開門牌招開政又命書傳敎曰光陽査事九月有成命萬頃水沈在去旬間而今始登聞有甚役役之事如是稽忽況潭陽米代租加捧事堂疏旣發此亦非監司不職之一端乎竝卽首實狀聞事回諭于全羅監司命退承史以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
沈豐之啓曰明日王大妃殿誕日相値視事頉稟之意敢啓傳曰知道
정조 11년
傳于曺允大曰明日次對進定於今日食後來會
정조 11년
傳于洪仁浩曰西藩重地一時瘝曠可悶平安監司之代今日擬薦待下批不多日內辭朝
정조 11년
備邊司薦以金履素爲平安監司
정조 11년
有政吏批判書李𡊠進參判金文淳進參議李集斗牌不進同副承旨南鶴聞進以朴廣源爲應敎李挺龍爲禮曹正郞李商采爲端川府使
정조 11년
以端川府使望筒傳于南鶴聞曰何時下敎而過食頃後始乃擬入果擇差乎當該銓官爲先從重推考
정조 11년
兵批判書鄭昌順進參判黃昇源病參議宋鍈病參知柳誼入直進左副承旨曺允大進啓曰阿耳僉使今當差出而擬望之人乏少未準朔禁軍將竝擬何如傳曰允以柳鎭恒爲同知宋濟愚爲僉知趙光鉉爲五衛將李運春爲都摠都事姜翼振爲景福將具紞爲阿耳僉使丁允泰爲全羅右水虞候副司直金蓍耉副護軍洪繼善僉知單曺命五
정조 11년
以李商采囚單子傳于曺允大曰放送後草記
정조 11년
吏曹口傳政事以李汝節爲端川府事楊州牧使單尹蓍東
정조 11년
傳于南鶴聞曰楊州牧使入侍
정조 11년
傳于曺允大曰政官牌招聞政平安監司下批
정조 11년
有政吏批判書李𡊠參判金文淳進參議李集斗式暇左承旨趙衍德進以李洪載爲修撰鄭昌聖爲禮曹判書李命植爲典牲提調鄭述仁爲永春縣監平安監司金履素止
정조 11년
傳于南鶴聞曰平壤庶尹今日政差出
정조 11년
以平壤庶尹望筒傳于南鶴聞曰郡守中可堪可擬之人無端匿置有此疊擬銓官事萬萬駭然此等銓官罷推不屑爲也捧納承旨從重推考
정조 11년
傳于曺允大曰近見遺傳已有筵敎今日又因差員上來思之作宰之後已聞治聲伊後無端落拓是豈錄舊之意故忠臣林慶業奉祀孫前縣監林泰遠今日政復職調用
정조 11년
再政以趙鼎玉爲平壤庶尹林泰遠爲繕工主簿徐命珪爲天安郡守李種徽爲陽川縣令李在容爲玉果縣監止
정조 11년
兵批判書鄭昌順病參判黃昇源病參議宋鍈病參知柳誼入直進左副承旨曺允大進副司直李命植洪義榮
정조 11년
南鶴聞以弘文館言啓曰副修撰尹羽烈疏批已下卽爲牌招察任何如傳曰允
정조 11년
南鶴聞以禮曹言啓曰卽接慶尙監司金光默移文則丹城縣監牒呈內忠宣公文益漸書院延額及祗受致祭日字以來十二月初四日推擇云祭物及執事官令本道差定進排事知委而本曹郞廳則正日臨時受香祝進去以爲致祭宣額之地何如傳曰允
정조 11년
趙衍德以備邊司言啓曰以平安監司狀啓謝恩正使下來時不爲出待狀本閪失事傳曰此是前所未聞之事後弊所關不可尋常看過令廟堂草記勘罪事命下矣取考其狀本則平安監營狀啓因金川站撥卒之所傳托黃海兵營陪持逢授持來到黔巖站閪失而爲碧蹄黔巖兩撥將所摘發矣狀啓事體何等重大而當初自箕營封發時必有出付之陪持替傳之委折而今來狀本不爲指陳者事甚訝惑黃海兵營陪持始因撥卒之言容易受來又於中路便致閪失原狀本雖與時急邊報有異事未前聞萬萬驚駭其在杜後弊之道不可不嚴懲當初受出與中路閪失之兩營陪持金川站傳給撥卒竝待用刑另加覈失分輕重嚴棍定配平安前監司李命植旣有伊日不善封進之責黃海兵使鄭觀采又有常時不能檢飭之失竝從重推考何如傳曰允
정조 11년
曺允大以義禁府言啓曰時囚罪人李商采放送後草記事命下矣李商采卽爲放送之意敢啓傳曰知道
정조 11년
兵曹啓目新除授大口營將洪繼善除朝辭赴任何如判付啓越海之地有難等待其到任前營將人頗勤幹瓜遞可惜仍任時營將付軍職待上來調用爲良如敎
정조 11년
丁未十一月初九日巳時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上曰昨見辭職之疏雖知太煩屑本事無以記有批語未免依俙而今日取見箚本又考啓語段落始恍然伊時箚辭果未達意董飭之說但當受而爲罪苟使此人難忘宿處稔知妖邪之本情則何不絶裾於處分之前洞晣論斷乎且雖後時下語又不能十分打破亦非疑亂乎窘逃乎似此地處似此干科須用加一倍法趨向可正黨與可鋤大臣所請罪名予則曰猶失太寬到今甄錄之後焉敢一味遂非殆若己無所失人或深看者然者其可成說乎昨冬經一滄桑滄桑以前付之昧爽則猶可也寧或拖長追提以益其疑亂窘逃之嫌乎又以事理言之遭臺彈反詈尙非美俗況大僚論譴之餘乎一事二事敲撼爲事此非特侮大官卽輕朝廷也近日注措雖主漫漶決不可任其跳踉修撰沈晉賢爲先刊名仕籍以懲喧豗之習又命書傳敎曰明日誕辰起居又豈敢闕參幺麽蔭官除官之後尙不肅命所爲萬萬痛駭向來恩敎又何等丁寧雖無是也戚屬無異宦寺渠輩豈有處義曰生曰死一聽處分近來似此地處之如是逡巡此蓋舊氣不挫宿焰不息尙有無嚴之心故然耳向於一戚家亦以此申飭矣濟用主簿金龍柱今日內肅拜承候仍參明日起居此後萬一又踵前習違命之誅家長當之以此分付無論此家他家以戚臣爲名者以去就煩徹朝家則公法無私斷以當律豈可饒貸俾各屛息竢命無或重貽害於朝廷又命書傳敎曰前判書尹蓍東敍用備堂還差仍察有司之任令該曹口傳付軍職牌招同參次對命退諸臣以次退出
정조 11년
丁未十一月初九日午時上御誠正閣大臣備局堂上引見入侍時領議政金致仁左議政李在協行司直金華鎭戶曹判書徐有隣行副司直徐有寧禮曹判書金履素行副司直鄭好仁吏曹判書李𡊠刑曹判書李在簡兵曹判書鄭昌順漢城判尹李文源兼都承旨沈豐之開城留守閔鍾顯行副司直李敬懋吏曹參判金文淳行副司直李秉模徐有大刑曹參判洪秀輔漢城左尹蔡弘履江華留守趙鼎鎭行副司直金持默副校理徐配修左副承旨曺允大假注書李貞運事變假注書張錫胤記事官李相璜金祖淳以次進伏訖致仁曰近來日氣頗協月令而今日則寒威少解聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰此月又將一旬群情之顒祝以時益切矣上曰今則可謂太遲誠泄泄矣上曰沈晉賢之疏殆爲侵卿而發矣予之精神近甚不逮昨見其辭疏本事委折專未記有問諸承宣亦不能知故今日取見箚本及啓語始乃覺得矣致仁曰臣得見其疏槪以遭罹奇怪爲言臣亦固已訝之矣俄入闕中見其疏本則與臣筵奏之意頗相反矣上曰卿之致此實由於予之起卿予亦甚不安矣致仁曰臣之賤疾久彌留屢次賓對一未進參向者動駕時亦不得參班臣心悚鬱恒切于中故明日卽王大妃殿誕辰也賤疾雖如此未參問安下情不勝悵缺大擬進參候班而今日有來會之命故擔病入來矣沈晉賢之一番疏引固知其無怪而臣之情踪轉益危臲矣且臣之瓜限亦已滿矣此時陳懇固知非時而惟望此後體諒之恩矣上曰卿之瓜限未知幾何畿伯一藩任也猶且過期仍存況大臣之重乎雖以此較彼輕重自別卿何必如是乎予亦豈無思量者乎上曰西伯之一年三遞誠重難而頃見西伯狀啓又見辭本可知實病且老人事有不可知故不得已遞免矣西伯擬薦望已爲之乎致仁曰諸處擬薦尙未收來故姑不得爲之矣致仁曰此濟州牧使李命俊災實分等狀啓也以爲三邑穡事可謂無前之豐而纔經大賑新舊還上一時竝督其勢誠難舊還姑爲停退新還及今夏停退條期於限內準捧各寺奴婢身貢米每一口二斗內減一斗男丁大同米每口五升全數蕩減軍兵操鍊今姑停退逃老故病頉之數隨闕充定待明春從附近哨司鍊凡係蠲減停退等事固當一一稟旨恭俟處分而一番往來動費累朔姑先擧行事涉擅便誠極惶悚爲辭矣右陳諸條先擧行後狀聞乃是本州事例今亦依狀請施行之意分付何如上曰依爲之出擧條致仁曰卽見黃海監司金思穆狀啓則以爲海州士民朴履慶等以營本州還穀折半作錢事禁御軍保米及勅需所用大小米竝令以錢代納事上言判付有査實決給後狀聞之命而還上設置法意不輕而今以應食之還戶較諸分糶之數爻則一戶所收雖似過多不足爲弊勅需之不以錢取耗必以米取耗蓋以錢債之病民有浮於米弊今又散錢貽債民間則是纔除一弊反啓一弊兩件作錢事竝不得許施至於納米軍保皆是貧窮之類一丁所納豐年不下三四兩凶年殆過四五兩比諸納布之軍實有偏重之寃依一匹例每名二兩式以錢代納則在軍保可除偏苦之弊在軍門似無爲害之端而軍門支放之需遽然直請事涉擅便請令廟堂稟旨分付矣軍保納米比諸納布苦歇有間稱寃無怪而此不但海西一道爲然諸道皆有納米之軍而各軍門凡百支放專靠於此則以錢代納實是行不得之政狀啓內辭緣置之何如上曰依爲之出擧條致仁曰監印堂上洪秉纘私義難安今姑減下副司直李度默差下使之董役何如上依爲之出擧條致仁曰今日賓對雖在於久停之餘而此外別無可稟者矣上曰諸堂以次進達可也昌順曰頃因水原府使李祖源城堞公廨繕修狀啓自本曹回啓看役監董人等賞典已爲判下而其中軍官前郡守柳殷鉉則有堂上宣傳官待窠調用之特敎固當依傳敎擧行而殷鉉方在堂下時無加資之命擬望之際似有掣礙故敢達矣上曰加資下批可也出擧條𡊠曰今朔爲始當儲窠矣郡守以上窠則京職可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之乎敢稟上曰依爲之出擧條𡊠曰伏見慶尙監司金光默狀本則以爲金海府使閔永喆繡啓論列中遏民手標兩件事雖不無苖脈若論事實可知非遏民之意云云該府使之如是處事似欠穩當而究其本情誠如道臣査啓稟處一款置之何如上曰依爲之出擧條文源曰盲人自前不應戶役矣座更申飭之後有率丁盲人入於座更之役則盲人廳亦自有應行之役故以疊役稱寃矣病人不可以平人責之座更雖已釐正皆難變通而此外諸般戶役一竝除減似好退與大臣相議處之何如上曰依爲之出擧條上曰諸堂中如有可達者進前可也僉曰別無可達者矣上曰屢日之後今始賓對廟謨則大臣雖爲之而諸堂中亦豈無一言準備以對者乎極爲慨然矣上曰有實職備堂竝推考出榻敎上曰端川府使當日辭朝出榻敎上曰端川府使入來與否知入賤臣承命出回奏曰尙未入來云矣仍命書傳敎曰雖非入直之人辭朝之命已久足可入來身在闕中如是逗遛極爲可駭端川府使李商采爲先改差令該府拿問處之其代令該曹口傳差出上曰頃者擧動時各營門之不設棍手者其可成說乎致仁曰此時異於他時專由於操心之致矣上曰若去棍手則前排旗幟創刃亦竝拔去可也近來事誠過矣致仁曰見今人情方在顒祝之中則此亦無足怪矣上曰在他人則猶可闊略而訓將事每患刻鑠誠可怪矣上曰趙判府事之病今日則何如云耶此是血躁之症而若用半夏生薑之屬則必致見害此藥之不用亦可幸也致仁曰今日則精神比昨少勝云而大體沈重此專由於年前草土中受傷矣誠可惻矣上曰判尹進前文源進伏上曰趙判府事之病有脫危之望乎文源曰加減無常而此異於少年之病實有深慮矣上曰毓祥宮義烈宮前路狹窄崎嶇開春後不可不治之與濬川堂上相議爲之可也上曰同副承旨持兵曹啓目入侍賤臣與鶴聞偕入進伏上命書啓目判付上曰尹蓍東牌去來催促賤臣承命出回奏曰尙無牌去來矣上命書傳敎曰旣湔之又欲拂之若因人言輒捨之則無論此人他人孰有完人然則用捨之權將歸於夫夫之有口者寧有是也日前譴罷傳敎在重臣爲恩言且今收殺之後又復如是逡巡者分義道理兩無所當豈可每每曲循至於罷削亦歸於副其心備局堂上尹蓍東楊州牧使除授當日辭朝時任牧使遞付京職上曰惠慶宮進服加減歸脾湯十貼製入出榻敎仍命退諸臣以次退出
정조 11년
丁未十一月初九日未時上御誠正閣左承旨與楊州牧使入侍時左承旨趙衍德假注書趙台榮記事官李相璜金祖淳楊州牧使尹蓍東以次進伏訖上曰楊牧進前蓍東進伏上曰俄下傳敎已悉予意而今番事便一滄桑耳年前所遭姑勿更提而今者遭彈誠一怪事矣人或論人如是說去孰肯出脚於今世耶今此外補便是竄謫亦足爲勘罪之端矣本州距京不遠爲卿將老故以是州出補耳且莫非卿宦數不好之致而大抵卿久居睢盱之地再經都政故遭此人言亦由予未盡曲爲地之故矣蓍東曰今此遭罹豈但歸之於宦數而如非聖上曲保之恩復安得再生至拜此任耶臣無以容喙叩達矣上曰人若構毁何患無辭而今以前日之言謄出聲罪卿久據銓地安得免此患乎蓍東曰前後恩諭曲盡無餘故久據重任以遭此境悲寃抑塞無所更達矣上曰卿今驟進久秉銓柄故人皆伺釁以致此境此後卿以娟美爲事好矣蓍東曰臣罪則指不勝屈而至於政注間別無忤世矣上曰淸川君亦有何罪同被人言乎若以一事論人孰無一端耶卿於日後雖吏判亦無不可行之端矣蓍東曰疏中論以改正淸顯施以島配之典矣上曰何足提說也何當發行耶蓍東曰今欲發程矣上曰日前金履成辭朝時有所下敎而卿亦有句管事不踰數朔當還歸矣命退諸臣以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
惠慶宮中宮殿內閣口傳問安答曰知道
정조 11년
大殿惠慶宮中宮殿政院玉堂口傳問安答曰知道
정조 11년
以吏曹參議李集斗牌不進罷職傳旨傳于趙衍德曰只推
정조 11년
有政吏批判書李𡊠進參判金文淳進參議李集斗牌不進右承旨尹行元進以李性源爲知經筵徐鼎淳爲宗廟令李尙友爲監察鄭殷祥爲刑曹正郞金鳳吉爲濟州判官止
정조 11년
平安監司金履素疏曰伏以景運川至彌月載屆臣民顒祝小大惟均仍念臣儱侗一賤品耳文質無當百不肖似處世則冥行而墑埴立朝則孤立而寡合隆顯之位腴膴之仕實非臣意想之所到而特蒙我聖上不世之恩抆拭之庇覆之節次推遷滚到上卿前後兜攬罔非匪據間雖怵迫嚴命冒昧承當而夙夜憂懼如蚊負山蓋未嘗一日安于心今於千萬夢想之外又以臣爲平安道觀察使者臣聞命悸恐實不知聖明奚取於臣而誤恩之隆厚愈往而愈摰也嗚呼方岳之任孰非難愼而至若關西一路最爲邦畿之藩蔽冠蓋旁午貨泉流行從古選任蓋難其人至於近年以來民生之困瘁弊瘼之滋痼軍政之淆雜穀簿之紊氄視諸他道殆有甚焉此時方伯尤宜愼簡今以如臣倥侗短拙全無才具者擧而畀之不少惟難臣身過福之災雖不足恤其於誤國家委寄之重何哉左右揣量承膺無路敢陳肝膈之懇仰瀆崇嚴伏願聖慈念方面之不可輕授諒臣情之非出飾讓亟許鞶帶之遞以安私分仍治瀆擾之罪以肅朝綱焉答曰省疏具悉卿其勿辭往欽哉
정조 11년
丁未十一月初十日辰時上御重熙堂左承旨入侍時左承旨趙衍德記事官金孝建尹行任金祖淳檢校直閣徐鼎修以次進伏訖上曰戶判入侍賤臣承命出與戶曹判書徐有隣偕入進伏上曰戶曹査出事從速釐正成出節目俾無更復如前之弊爲可矣命書傳敎曰政官牌招開政上曰濟州判官瓜滿代今日政差出事分付賤臣承命出傳命退諸臣以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
傳于曺允大曰都承旨與輪對官入侍
정조 11년
以東萊府使狀啓逋欠米木限內不得準捧惶恐待罪事傳于曺允大曰觀於繡啓聞其筵奏已以去晦內畢捧定限云則到今但當以畢捧形止狀聞豈敢區別捧未捧煩徹朝廷乎該府使當按法勘斷特以未收殺姑不處分此狀啓還下送畢捧後形止狀聞後府使以下勘罪一款令廟堂稟處
정조 11년
以京畿監司狀啓生鮮參半代封事傳于曺允大曰依狀請施行事回諭
정조 11년
傳于趙衍德曰戶惠堂有司堂上明日來待
정조 11년
曺允大以訓鍊都監言啓曰本局局別將柳文植身病甚重勢難察任改差何如傳曰允
정조 11년
洪仁浩以刑曹言啓曰因本曹都囚徒延就近放送事命下矣依傳敎延就近卽爲放送之意敢啓傳曰知道
정조 11년
領議政金致仁箚曰伏以臣之老昏憒憒亦云極矣沈晉賢之疏危險憯毒無復餘地而惟其游辭隱暎用意艱深故乃於倉卒促敎之下瞥地看過不能領略其指歸遂不免冒登筵席進思至今悚懍靡容噫臣之當去久矣左擠右撼應接不暇而只緣顒祝誠切等待時久臣子情禮不敢遽然告去不得不爲耐過目前計而竟至於此矣臣固不足言其奈辱朝廷何伏乞聖明亟命遞臣相職還臣本分俾得以三字舊銜自效於慶賀之節公私幸甚取進止答曰省箚具悉卿懇以予爲卿之苦心察影杜漸不嫌其臆逆在卿容物之度勿撓勿奪勿或深看實爲目下彈壓之要方卿何不深念此箇事理望須安心卽起視事仍傳曰此批答遣史官傳諭于領議政
정조 11년
丁未十一月十一日辰時上御熙政堂都承旨右承旨與輪對官入侍時兼都承旨沈豐之右承旨尹行元假注書李貞運記事官李相璜金祖淳承文院副正字金晦彬司宰監主簿洪大默議政府司錄高應觀義禁府都事嚴思允司饔院僉正李彦藎社稷署令尹在陽繕工監監役朴趾源假監役趙鎭奎沈養之宗簿寺正權恢宗親府典簿李集星中學訓導朱重翁以次進伏訖晦彬進奏職姓名上曰職掌何事晦彬曰事大交隣文書擧行矣上曰所懷有之否晦彬曰無所懷矣上命退大默進奏職姓名上曰誰也豐之曰故牧使洪櫟之子也上曰職掌何事大默曰鹽及燒木矣上曰留在幾何大默曰鹽一百三十石四斗燒木二百五十六束矣上曰有所懷否大默曰無所懷矣命退應觀進奏職姓名上曰職掌何事應觀曰大臣衙門擧行之事矣上曰有懷否應觀曰無所懷矣命退豐之曰司錄高應觀筵席出入之際擧措駭然推考何如上曰生疎所致勿推可也出擧條思允進奏職姓名上曰職掌何事思允曰職掌則無之矣上曰有所懷否思允曰無所懷矣命退豐之曰禁府都事嚴思允職掌下詢之下以無職掌仰對事甚駭然推考何如上曰依爲之出擧條彦藎進奏職姓名上曰何年經桂坊乎彦藎曰壬辰年經桂坊矣上曰職掌何事彦藎曰無所掌之色矣命退在陽進奏職姓名上曰職掌何事在陽曰奉審修掃等節擧行矣上曰有所懷否在陽曰無所懷矣命退豐之曰社稷令尹在陽莫重筵席擧措駭然推考何如上曰生疎所致勿推可也出擧條趾源進奏職姓名上曰職掌何事趾源曰掌鐵物矣上曰有所懷否趾源曰無之矣命退鎭奎進奏職姓名上曰誰也豐之曰趙瑍之子也上曰判府事病患近日則何如鎭奎曰今日少勝於昨日矣上曰寢食之節何如鎭奎曰不睡而昏沈之時居多矣上曰居處不至疎冷乎鎭奎曰未免疎冷矣上曰判府事無入城調治之意乎鎭奎曰惶恐不敢爲入來之計矣上曰爾其出傳予敎使之移居於無風不冷之所可也上曰職掌何事鎭奎曰掌竹色矣上曰留在幾何鎭奎曰無留在者矣上曰緣何而致此乎鎭奎曰朔朔差下而祭享時尤數用故然矣上曰有所懷否鎭奎曰無所懷矣命退豐之曰繕工監役趙鎭奎莫重筵席周旋多錯推考何如上曰生疎所致勿推可也出擧條養之進奏職姓名上曰職掌何事養之曰掌紫門矣上曰有所懷否養之曰無所懷矣命退恢進奏職姓名上曰職掌何事恢曰掌璿源譜略及御製矣上曰有所懷否恢曰無所懷矣命退集星進奏職姓名上曰與李集斗爲幾寸集星曰臣之弟也上曰職掌何事集星曰無所掌矣命退重翁進奏職姓名上曰職掌何事重翁曰掌訓敎儒生矣命退上曰今番水原城廨繕修之狀啓加資之典不可屑越故捐補人張陽鎭則以帖加爲之而不可與納粟之一例看之以賞加例書之分付該曹可也豐之曰然則與賞加爲一體矣豐之曰湯劑久停自今日更爲製進似好矣上曰待一番診候後製進爲宜矣命退承史以次退出
정조 11년
丁未十一月十一日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上命讀東萊府使狀啓仍書判付訖命退承史以次退出
정조 11년
丁未十一月十一日未時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書領相箚批訖上曰都承旨入侍出榻敎賤臣承命出傳兼都承旨沈豐之進伏上曰俄者醫官診脈後何如云耶豐之曰脈候極爲平順宜用達生散而人蔘代入沙蔘進御則尤爲好云矣上曰尙此遲緩似是早服達生散之致矣而今用一二貼後更入人蔘用之好矣命退承史以次退出
정조 11년
沈豐之啓曰自明日至十六日國忌齋戒正日相値視事頉稟之意敢啓傳曰知道
정조 11년
曺允大啓曰臣今日冬至望闕禮習儀進去下直之意敢啓傳曰知道
정조 11년
趙衍德啓曰戶曹判書徐有隣宣惠廳堂上李在簡李文源有司堂上李秉模戶曹正郞鄭東敎佐郞尹光心宣惠郞廳金思義依下敎來待矣傳曰入侍
정조 11년
傳于南鶴聞曰右承旨入侍
정조 11년
丁未十一月十二日辰時上御誠正閣戶惠堂入侍時止右承旨尹行元右副承旨洪仁浩假注書趙台榮記事官李相璜金祖淳戶曹判書徐有隣宣惠廳堂上李在簡李文源有司堂上李秉模戶曹正郞鄭東敎尹光心宣惠廳郞廳金思義以次進伏訖上曰奴婢案及免稅抄出冊子昨已覽閱而只憑此冊未可以究竟矣僉曰然矣上曰所謂宣頭案無異鬼錄至有二百歲或過百歲者此豈眞箇收貢者乎旣不收貢而猶不頉下者何也在簡曰恐有虛實相蒙之弊故不輕許故字故矣上曰奴牌案在秋曹乎在簡曰然矣上曰定其年限以爲頉下似好矣有隣曰用罪人逃亡八十以上頉下例作爲定限則似好矣在簡曰如是則亦恐有冒年之慮矣上曰卿言似然使各該本官窮檢存拔何如有隣曰一自比摠之後守令初不照管只令頭目捧貢以納故故頉尤難矣上曰其中亦豈無奸僞乎在簡曰實無善處之道矣第以黃州一邑言之百歲以上之人居多是則不成說矣上曰未書故字而然乎有隣曰當初法意至嚴不輕許故字而然矣上曰給復事亦何以爲之乎在簡曰貢案名色中以雜物備納者特許給復矣上曰雜物以錢代捧則民皆不願乎在簡曰別無不願之事矣上曰給復則兩西咸鏡道最多乎有隣曰然矣此蓋兩西及關北別施優恤之意故也上曰選武軍布以何捧上乎在簡曰此則從自願捧納矣上曰所可矜者兵曹雇立軍而其所上下木極爲麤劣以錢給之則好矣上曰螺篆用於何處乎郞廳奏之東敎曰自工曹或有取用之時而未詳其用於何處矣思義曰用於勅行時云矣上曰濟州則雜物何以爲定耶有隣曰本島旣不用錢貨只以土産納貢甚好矣上曰十宮房免稅結中三宮房不能推食云使之推給好矣寺位免稅亦皆推食云乎有隣曰京寺則雖外方似能推食而外方寺恐不能推食近畿之稅矣上曰某某處結數何以爲之乎有隣曰捧置於別庫矣上曰前日則其數多至五六百結而今何只止六十結乎此則屬之內需司可矣止益安大君房結數其子孫能推食乎仁浩曰聞其子孫在於原州而推食免稅於驪州云矣上曰給復雜物奴婢貢三件事卿等出去詳問後從後稟處可也上敎文源曰趙判府事病狀何如文源曰自昨日少有差減之勢云矣上命書傳敎曰某某處宮結之度支終不出給不成事理此非屬公之物寧或取用於經費別處積置尤無意義似此等處宮結之不給者自今送于內需司句管旣屬內司之後非外廷所知今日內移屬內司此無異於補內需之用所重自別直以內需司莊土例爲之事分付止仁浩曰傳敎中宮房二字恐爲過當矣某某處豈可以宮房言乎如是下敎則該曹似不得奉承矣上曰然則宮房二字抺下可也上曰中宮殿進御加減達生散三貼製入出榻敎命退諸臣以次退出
정조 11년
丁未十一月十二日巳時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰日寒比昨愈劇乎衍德曰然矣上曰戶曹判書入侍賤臣承命出與戶曹判書徐有隣偕入進伏上曰曆書自戶惠廳依昨年例加數入之可也有隣曰昨年內入數爲二千餘件矣命書公事判付訖命退諸臣以次退出
정조 11년
丁未十一月十二日二更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰金吾無時囚乎仁浩曰已皆保放矣命書傳敎曰糴政方殷此時守令曠官可悶未下直守令及差使員上來守令雖値齋日皆令明日辭朝命退承史以次退出
정조 11년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
沈豐之啓曰明日冬至望闕禮依例爲之之意敢啓傳曰知道
정조 11년
傳于南鶴聞曰貢柑雖已來到適値坐齋十六日以前有難試取且古例柑製必皆當日出令過齋後當臨時下敎預令成均館知悉
정조 11년
傳于南鶴聞曰都承旨右副承旨入侍
정조 11년
領議政金致仁箚曰伏以今月十六日月食將按禮伐皷於朝以救蝕矣當此顒祝靜竢之時闐沓喧鬧於大內咫尺之地殊非所宜臣職忝雲觀敢貢愚見伏乞聖明淵然深思特命移設於崇政殿庭不勝幸甚取進止答曰省箚具悉卿懇箚辭當問于他大臣處之矣仍傳曰此批答遣史官傳諭于領議政
정조 11년
丁未十一月十三日辰時上御重熙堂都承旨右副承旨入侍時兼都承旨沈豐之右副承旨洪仁浩假注書李貞運記事官李相璜金祖淳以次進伏訖上曰獻官皆爲入來而已爲傳香乎如未及傳香更待下敎爲之可也賤臣承命出傳上命書各陵謁者姓名件記仍敎曰使之卽爲來待賤臣承命出傳仁浩曰差使員守令明日辭朝事昨夜命下而今日拜辭只有一守令下直餘皆追到肅拜單子雖不得不捧入而成命之下不卽知委致此稽滯殊涉未安吏曹堂上推考何如上曰依爲之入直郞廳拿處可也出擧條命書傳敎曰都承旨馳詣宗廟左承旨馳詣景慕宮右副承旨馳詣毓祥宮延祜宮懿昭墓奉審摘奸以來又命書傳敎曰左副承旨馳詣永陵奉審摘奸以來又命書傳敎曰同副承旨馳詣永祐園奉審摘奸以來命退承史以次退出
정조 11년
丁未十一月十三日申時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰左副承旨何當還來耶衍德曰三更間似當還來而曺允大出去時以爲留宿於畿營待開門入來云矣上曰留宿中間事涉如何矣仍下標信二面下敎曰金虎門敦義門留門奉審承旨入來後還閉事分付賤臣承命出傳命書傳敎曰數日寒威折綿雖以重裘擁爐深處燠室猶患其觱烈言念宿衛軍兵之寒凍寧不悶憐今夜特遣摘奸遍察各處果有絮不蔽體尙着袷衣者至於十六名之多如是而寒屯能無奄殊之慮乎聞來極甚惻然抄來擧案啓下卽令兵曹入直堂上知悉待開門分付各該營量給綿與布俾卽庇身推此反隅三軍之類此者可知其不勝指僂而旣難博施則惟今處分出於投醪之意也此後極寒之時入直堂上躬審衛士或如此類申飭該軍門隨卽周給形止以聞仍爲定式施行事一體分付兵曹命退承史以次退出
정조 11년
冬至問安大殿王大妃殿惠慶宮中宮殿內閣政院玉堂朝廷二品以上六曹堂上兩司長官奉朝賀宗親單子問安答曰知道
정조 11년
沈豐之以禮曹言啓曰今此冬至陳賀諸道所封箋文中慶尙右兵使李延弼以應封官兼別軍職故各爲封箋矣一體看品捧入之意敢啓傳曰知道